Урысейм щынэхъ лъэщ Урыш Анзор
Урысей Федерацэм бэнэкIэ хуитымкIэ и чемпионатыр Якутск къалэм щызэфIэкIащ. Абы и япэ махуэм дыщэ медалыр къыщызыхьа Джэду Iэниуар зыкъыкIэригъэхуакъым Урыш Анзори.
Килограмм 86-м нэс зи хьэлъагъхэм я зэпеуэм къыщыпэлъэщын къыхэкIакъым Европэм тIэунейрэ и чемпион Урыш Анзор. КIэух зэIущIэми ар щефIэкIащ Красноярск крайм щыщ Зеленков Александр.
Нэхъ пасэIуэу игъуэта фэбжьым и зэранкIэ Урышыр иужьрей илъэситIым куэдрэ утыку ихьакъым. АрщхьэкIэ Урысейм и чемпионатым ирихьэлIэу и къарур зэрыубыдыжат икIи псоми наIуэ ящищIащ килограмм 86-м нэс зи хьэлъагъхэм я деж къыпэхъун зэрыщымыIэр. Ди жагъуэ зэрыхъунщи, къэралым и чемпион цIэр зыIэригъэхьа пэтми, Урыш Анзор Рио-де-Жанейрэ кIуэнухэм хабжакъым.
— Урысей Федерацэм бэнэкIэ хуитымкIэ и тренерхэм пасэу унафэ къащтащ килограмм 86-м нэс зи хьэлъагъхэм я зэпеуэм хэтыну Садулаев Абдулрашид Олимп Джэгухэм кIуэну. Нэхъапэм апхуэдэ зэи срихьэлIакъым, — жиIащ Урыш Анзор къэралым и чемпионатым и дыщэ медалхэр кърата иужькIэ. — Иджыри къэс зэрыщытар Олимпиадэм и пэ къихуэ зэхьэзэхуэхэм щытекIуэхэр абы ягъакIуэут.
И лъахэгъу щIалэм дэщIыну Якутск къалэм къэнат абы ипэ махуэм Урысейм и чемпион хъуа Джэду Iэниуар. Урышыр зэрытекIуам ар, дауи, икъукIэ щыгуфIыкIащ.
— Iэниуаррэ сэрэ дызэныбжьэгъущ икIи зыр адрейм хуабжьу дыдоIэпыкъу, — къыхигъэщащ Анзор. — СыщIохъуэпс Бразилием щекIуэкIыну гъэмахуэ Олимпиадэм дыщэ медалыр иIыгъыу ар къикIыжыну.
Жыласэ Заурбэч.
